Patendiga on kaitstav leiutis, st spetsiifiline lahendus, mitte aga toode kui selline. See tähendab, et iga toode võib sisaldada mitmeid patenditavaid leiutisi. Patenditud lahendust või lahendusi sisaldav toode on potentsiaalselt kõige kasumlikum intellektuaalomandi liik. Patent  annab selle omanikule ainuõiguse kaitstud leiutist kasutada. Kui leiutiseks on näiteks uudne ravim AIDSi või vähkhaiguse raviks, siis on selge, et tootel on praktiliselt piiramatu turg ning ostjad on nõus selle eest maksma mistahes hinda. Kuna patent lubab patendiomanikul konkurendid turult eemal hoida, on patendiomanikul võimalik teenida toote müügilt sadadesse protsentidesse ulatuvaid kasumeid. Patendi omanik võib kaitstud leiutist ise kasutada või anda selle kasutamiseks loa teistele ettevõtjatele. Oma  kogemusest meenub koostöö Ameerika üksikleiutajaga, kelle patenti üks suur ettevõtja rikkus, lõpuks patendivaidluse kaotas ning esmalt leiutajale üle miljoni dollari kahjutasudena lauale ladus ning hiljem veel iga kuu mõni tuhat dollarit litsentsitasuna saatis. Ning seejuures oli tegemist väga eripärase tootega, millel väga piiratud turg.